Alexander etc. venerabili fratri episcopo Wlterano et dilectis filijs archidiacono ac Johanni Amindi (!), canonico ecclesie Aboensis, salutem etc. Litterarum scientia, vite ac morum honestas aliaque laudabilia probitatis et uirtutum merita, super quibus apud nos dilectus filius Rodgerus Pauli, canonicus Aboensis, magister in artibus, fidedigno commendatur testimonio, nos inducunt, ut sibi reddamur ad gratiam liberales. Exhibita siquidem nobis nuper pro parte dicti Rodgeri petitio continebat, quod olim prepositura ecclesie Aboensis, quam quondam Gerlacus, ipsius ecclesie prepositus, dum uiueret, obtinebat, per ipsius Gerlaci obitum, qui extra Romanam curiam diem clausit extremum, uacante, dilecti filij capitulum dicte ecclesie, ad quos electio prepositi dicte ecclesie etiam de antiqua et approbata ac hactenus pacifice obseruata consuetudine pertinet, vocatis omnibus, qui voluerunt, potuerunt et debuerunt electioni huiusmodi commode interresse, die ad eligendum prefixa, ut moris est, conuenientes in unum prefatum Rodgerum in prepositum dicte ecclesie concorditer eligerunt, ipseque Rodgerus electionem huiusmodi a venerabili fratre nostro Berone, episcopo Aboensi, obtinuit auctoritate ordinaria confirmari in hiis omnibus statutis a iure temporibus obseruatis ac huiusmodi electionis et confirmationis uigore possessionum ipsius prepositure extitit assecutus. Cum autem, sicut eadem petitio subiungebat, idem Rodgerus dubitet electionem et confirmationem huiusmodi ex certis causis iuribus non subsistere, et, sicut accepimus, ipsa prepositura adhuc, ut prefertur, uacare noscatur, nos volentes eidem Rodgero premissorum meritorum suorum intuitu gratiam facere specialem ipsumque in eadem ecclesia amplius honorare, discretioni vestre per apostolica scripta mandamus, quatinus vos uel duo aut vnus vestrum per uos uel alium seu alios prefatam preposituram, que curata et dignitas maior post pontificalem in ipsa ecclesia existit, cuiusque fructus, redditus et prouentus viginti marcharum argenti secundum communem extimationem valorem annuum, ut ipse Rodgerus asserit, non excedunt, ….. cum omnibus iuribus et pertinentijs suis eidem Rodgero auctoritate nostra conferre et assignare curetis, …… non obstantibus … , quod prefatus Rodgerus, ut asserit, canonicatum et prebendam dicte ecclesie, quorum trium, et parrochialem ecclesiam in Cangasala cum capella sine cura, capella Pelkena nuncupata, Aboensis diocesis, dicte parrochiali ecclesie canonice annexa, cuius quatuor marcharum argenti fructus, redditus et prouentus secundum extimationem predictam ualorem annuum non excedunt, noscitur obtinere. Volumus autem, quod idem Rodgerus, quam primum vigore presentium dictam preposituram fuerit pacifice assecutus, ecclesiam cum capella predictam, quam, ut prefertur, obtinet et quam extunc uacare decernimus omnino, prout ad id se sponte obtulit, dimittere teneatur. Et insuper exnunc irritum decernimus et inane, si secus super hijs a quoquam quauis auctoritate scienter uel ignoranter contigerit attemptari. Datum Pisis sexto jdus julij anno primo. Stephanus xxi de Prato.